IKURI
Jisu Karisito—Na Mesaia Yalataki
ME VAKARAWARAWATAKA noda kila se o cei dina na Mesaia, na Kalou o Jiova a vakavuna mera vola e levu na parofita e so na ka me baleta nona sucu, nona cakacaka vakaitalatala, kei na nona mate. Na parofisai kece oqo me baleti koya na iVakabula era vakayacori vei Jisu Karisito. Eda druka nida raica ni a donu vinaka qai matailalai na veika a tukuni ena parofisai me baleti koya. Meda dikeva me kena ivakaraitaki na ka a tukuni tu me baleta nona sucu kei na ka ena yaco ni se gonelailai.
A parofisaitaka na parofita o Aisea ni na cadra mai na Mesaia ena iyatukawa i Tui Tevita. (Aisea 9:7) A qai sucu dina o Jisu ena iyatukawa i Tevita.—Maciu 1:1, 6-17.
E dua tale na parofita ni Kalou, o Maika, a parofisaitaka ni gone oqo ena sucu ena koro o “Peci-leema Efiraca,” ena qai yaco o koya me iliuliu. (Maika 5:2) Ena gauna a sucu kina o Jisu, a rua tiko na koro o Peceliema e Isireli. Dua a toka volekati Nasareci ena vualiku ni vanua, kena ikarua a toka volekati Jerusalemi e Juta. A yacana taumada na koro o Peceliema e Juta, o Efiraca. Oya sara ga na koro a sucu kina o Jisu, me vaka ga na vosa ni parofisai!—Maciu 2:1.
E dua tale na parofisai e tukuna ni Luve ni Kalou ena kacivi “mai Ijipita.” A kau i Ijipita o Jisu ni se gonelailai. E qai vakayacori vakaoti na parofisai oqo ni sa kau lesu, ena gauna sa mate kina o Eroti.—Osea 11:1; Maciu 2:15.
Na chart [“Parofisai me Baleta Koya na Mesaia”] o na raica kina ni veitikinivolatabu era volai tu ena ruku ni ulutaga “Parofisai,” e vakamacalataki kina e so na ka me baleti koya na Mesaia. Veidutaitaka mada na veitikinivolatabu oqo kei na veitikinivolatabu era volai tu ena ruku ni ulutaga “Kena Vakayacori.” Sega ni vakabekataki ni nomu cakava oqori o na vakabauta deivaki kina ni sega ni lasu na Vosa ni Kalou.
Ni o dikeva na veitikinivolatabu oqo, nanuma tiko ni veiparofisai me baleti Jisu era a volai ena vica na drau na yabaki ni bera nona sucu. E kaya o Jisu: “[E]na yaco kecega na vosa sa tukuni au, sa volai e na vunau i Mosese, kei na nodrai vola na parofita, kei na Same.” (Luke 24:44) Era qai yaco dina na parofisai kece oqo, me vaka o na vakadinadinataka ena nomu iVolatabu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn